《拟古二十首 其十三》
明代·胡应麟

回车灞原上，白日忽将暮。石门高崔嵬，悲风起长路。

借问何人高，无乃前朝墓。人生寄一世，奄忽迅朝露。

荒哉秦汉主，寻仙起遐慕。弱水不可援，三山竟焉度。

玉碗出人间，徒为赤松误。伤彼泉下人，喟焉策蹇步。

吹竽宴华堂，娱乐从所务。飘飘极心志，千载为旦暮。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。